भ्रामक सामग्री सम्प्रेषण गर्ने अनलाइनविरुद्ध पत्रकार काफ्लेले दिए उजुरी
अन्नपूर्ण पोस्ट दैनिकका संवाददाता सुरेन्द्र काफ्लेले गलत अडियो उत्पादन गरी त्यसमा आफ्नो समेत नाम जोडेर सम्प्रेषण गरेको भन्दै कारबाहीको मागसहित प्रेस काउन्सिसल र पत्रकार महासंघमा उजुरी दिएका छन् ।
काठमाडौँ — अन्नपूर्ण पोस्ट दैनिकका संवाददाता सुरेन्द्र काफ्लेले गलत अडियो उत्पादन गरी त्यसमा आफ्नो समेत नाम जोडेर सम्प्रेषण गरेको भन्दै कारबाहीको मागसहित प्रेस काउन्सिसल र पत्रकार महासंघमा उजुरी दिएका छन् ।सिधाकुरा डट कम अनलाइनले शुक्रबार सम्प्रेषण गरेको अडियो भ्रामक रहेकाले त्यसलाई कारबाही गर्न ध्यानाकर्षण गराएका हुन् ।'तथ्यहीन समाचारमा मेरोसमेत नाम जोडेर प्रसारण भएको रहेछ । पत्रकारिताको मूल्य, मान्यता र आचार संहिताको ठाडो उल्लंघन गर्दै मेरो नाम जोडेर चरित्र हत्या गरि मान प्रतिष्ठामा आघात पुर्‍याएकाले छानबिन गरि यसमा संलग्नलाई अबिलम्ब कारवाहीको लागि यो निवेदन पेस गरेको छु' काफ्लेले दिएको उजुरीमा छ ।पत्रकारिताको निष्ठा, मूल्य मान्यता र आचार संहितामा रहेर दुई दशकभन्दा लामो समयदेखि सञ्चारकर्ममा संलग्न रहेको उल्लेख गर्दै उनले आरोप पुष्टी गर्न चुनौती दिएका छन् ।'मैले भन्दै नभनेको र बोल्दै नबोलेको अवस्थामा कपोलकल्पित ढंगले भ्रमपूर्ण तबरमा फेक अडियो निर्माण गरिएको छ . जुन पात्रले बोलेको कुरा मेरो भनाइ भनिएको छ, त्यो मेरो आवाज नभएको स्पष्ट पार्न चाहन्छु । काउन्सिलले यसको प्राविधिक परीक्षण गरी सत्य तथ्य पहिल्याओस् भनी आग्रहसमेत गर्दछु' काफ्लेले भनेका छन् । यसबाट आफ्नो इज्जत प्रतिष्ठामा पुगेको क्षतिको दण्डको लागि नेपाल सरकारका सम्बन्धित निकायमार्फत दोषिसँग लडिरहने उनले उद्घोष गरेका छन् । 'अतः उक्त निराधार, भ्रमपूर्ण सामग्रिमाथि अविलम्ब प्रतिबन्ध लगाई सम्बन्धितमाथि छानबिन गरि हदै सम्मको कारवाहीको लागि यो निवेदन पेश गरेको छु' काफ्लेको निवेदनमा छ ।